Arku apsu

Kunjamati taqi chaqan Machaq Mara suyt’apxi ukjamarakiw aka Qallamarka ayllun yaqha mara katuqañtakix may maya luräwinak wakicht’apxi. Taqi ukax phunchhäw wakicht’irinakan lurt’atawa. Wakicht’añtakix kimsar jaljatapxiwa. Kimspachaniw nayra saräwinakarjam phuqht’ayapxi. Ukatakix jupanakax jayäkipan wakichxapxiritayna; sapa mayniw arkump charanakapamp wakicht’i, ukat pinkill phust’irinaks achikt’asiraki.

 Arku apirinaka 


Aka jamuqanx kimsa arkump kimsa charampiw uñtasi. Akanakax akjamanakat lurt’atarakiwa; arkunakäkirix jisk’a kutu kut lawanakamp jach’a thuru lawanakamp ñach’sutawa. Patarux wilamp tiñsut wayitamp janq’u inkajinakamp ch’uqxatatarakiwa. Ukat chika taypirux tunka jisk’a kajun qhispillamp lip’irayatawa. Charanakäkiristi niya pachpa lursutarakiwa. Akkirï ukanakax sayt’uk sayt’üxi. Qhisphillanakapax suxtakïjarakiwa. Ukat uka arku apirinakax phunchhäw wakicht’irinakan achikt’atapxiwa. Jupanakax waynakamakipxiwa, kunatti Machaq Mara jayp’ux qulluruw arkunakamp charanakamp apt’at wali t’ijtamp t’ijtamp jalsuñ yatipxi. Nayr purisinx mäkirakiw Kapilla muytapxiri, ukat samarpäpxiri. Ukat sipan jilïr chachanakax mäkiw qarxapxaspa, ukat jan ukjamañapatakïritaynawa.

 Phunchhäw wakicht’irinaka 


Sapa maraw phunchhäw wakicht’añatakix jupanakax aynjasipxi, mä arun saraksnawa, janiw yaqhan ajllitäpkiti; qalltañtakix Nawirara jayp’uw ilisan arkunak ñach'supxi ukat sayt’ayjapxi. Ukat paqallq urut Machaq Mara suyt’äw jayp’ukiw niya phisqa jan ukax suxta pachar Kapillarkam apsjapxi. Uka jayp’ux jupanakax akjam isthapt’atäpjarakiwa: chachanakax lluch’uni, punchuni, chikutini, chalinani, iwij pantalunani ukat ch’uspas jaquntat ukjamapjarakiwa. Warminakäkiristi wila phulluni ukat ch’uxña pulliran ukjam isthapitapxarakiwa. Jupanakax paninkamaw thuqhusisarak janq’u wiphalas khiwisisarakiw qullur mistsupxi. Qullu patar purisinx thuqhusisaw Kapilla muytapxi. Ukanx mä qawqha pachakiw ukankaniwayapxi, ukat niya kimsa qallquruw qullut saraqasin utanakaparkam sarxapxi.

Utanx aliqakirakiw pinkillump thuqt’xapxi, ukat mä qhawqhanak ch’allxatt’asin samart’xapxakiwa.

 Qhiphüru 


Arumirjax uru chaqaruw sapa mayni qullur qullur mistxapxi. Ukatakix janiw arkump pinkillumpikïxiti, jan ukax mä sultarump mä qachu q’aramp kunaw mistxapxi. Jiwakïñapatakix jupanakax kunayman sawkasiñanak lurt’añ yatipxi. Uka qullur mistsüwix marpachan taqikunas kusak mistsuñapatakiw ukjam lurt’apxi.

Jichhax uka tukutatx utanakaparuw kutt’xapxaraki, purisinx arkunakamp charanakamp jarthapxapxi, ukat jayp’utuqirukiw niya pusi pachar Sullka Mayuranakax Jilïr Mayura/Alphirisar tumpir sarxapxi. Ukanx saräwinakarjamaw phuqht’apxi, ukat arumarux tukutakïxiwa. Ukjamakiw khaysan jakasir jilat kullakanakax Machaq Mara katuqt’apxi. Saräwinakapax may mayaw utji.

Categoría:Wuliwya